
Dopolnjen osnutek odloka o občinskem podrobnem prostorskem načrtu za trgovino HOFER ob Kroški ulici v Murski Soboti 


	
	 J A V N A   R A Z G R N I T E V

O B R A Z L O Ž I T E V 


PRAVNA PODLAGA 

Postopek izdelave in sprejemanja predmetnega akta poteka na podlagi Zakona o prostorskem načrtovanju ZPNačrt (Uradni list RS, št. 33/07, 70/08 – ZVO-1B, 108/09, 80/10 – ZUPUDPP, 43/11 – ZKZ-C, 57/12, 57/12 – ZUPUDPP-A, 109/12, 35/13 in 14/2015 - ZUUJFO) in na podlagi Pravilnika o vsebini, obliki in načinu priprave občinskega podrobnega prostorskega načrta (Uradni list RS, št. 99/2007).

V Odloku o občinskem prostorskem načrtu Mestne občine Murska Sobota (Uradni list RS, št. 63/2014) je predmetno območje opredeljeno kot zazidljivo. Območje spada v enoto urejanja prostora SO94, s podrobnejšo namensko rabo IG – gospodarska cona. 36. člen OPN določa, da so v IG dopustne dejavnosti, ki so namenjene obrtnim, skladiščnim, prometnim, trgovskim, poslovnim in proizvodnim dejavnostim. V določbah 90. člena OPN je navedeno, da je za naštete enote urejanja predvidena izdelava občinskega podrobnega prostorskega načrta - OPPN. 

RAZLOGI IN CILJI ZA SPREJEM AKTA

Lastnik zemljišč je investitor Hofer trgovina d.o.o.. Za enega od predvidenih objektov ima investitor že pridobljeno gradbeno dovoljenje. Le-to je bilo izdano na podlagi starega veljavnega prostorskega plana, kjer je bilo določeno, da je zemljišče stavbno in Odloka o prostorsko ureditvenih pogojih. Investitor takrat gradnje še ni izvedel. V letu 2014 je pričel veljati nov Odlok o občinskem prostorskem načrtu Mestne občine Murska Sobota (Uradni list RS, št. 63/2014), (v nadaljevanju OPN), ki je investitorjevo nepozidano zemljišče vključno z večjim sosednjim zemljiščem zajel v območje, kjer je predpisana izdelava novega OPPN. Za gradnjo dodatnih objektov je potrebna izdelava novega OPPN, ki se bo izvedel samo za območje, ki je v lasti investitorja.

OPPN bo podlaga za pripravo projektov za pridobitev gradbenega dovoljenja. 

OCENA STANJA

Na predmetnem ožjem območju investitor želi k osnovnemu trgovskemu objektu za katerega ima že gradbeno dovoljenje, zgraditi dodatne trgovske prostore. Zaradi spremembe občinskih prostorskih aktov v letu 2014 mora za te nove objekte predhodno pridobiti občinski podroben prostorski načrt.
Zemljišče je stavbno, vendar še v glavnem nepozidano. V neposredni bližini je obstoječa komunalna infrastruktura in zagotovljeni dostopi na javne poti. Investitor je že izvedel tudi predpisane arheološke raziskave.

FINANČNE IN DRUGE POSLEDICE

Finančna sredstva za izdelavo OPPN zagotovi investitor Hofer trgovina d.o.o., Kranjska cesta 1, 1225 Lukovica. 

PRIPRAVLJAVEC, NAROČNIK TER IZDELOVALEC PROSTORSKEGA AKTA

Pripravljavec prostorskega akta je Mestna občina Murska Sobota.

Pobudo za izdelavo novega prostorskega akta je podal investitor oz. pobudnik investitor Hofer trgovina d.o.o., Kranjska cesta 1, 1225 Lukovica preko izbranega prostorskega načrtovalca. 
Osnutek prostorskega akta je izdelal OSA arhitekti d.o.o., Strma ulica 13, 2000 Maribor
POSTOPEK IZDELAVE PROSTORSKEGA AKTA

V tabeli so navedena že izvedena dejanja in še potrebne nadaljnje aktivnosti:

	29.12.2014
	Pobuda investitorja z idejno zasnovo 

	28.1.2015
	Župan sprejel Sklep o pričetku

	2.3.2015
	Objava Sklepa o pričetku, Uradni list RS, št. 15/2015

	2.3.2015
	Sklep o pričetku objavljen na občinskem spletu

	›
	Priprava osnutka akta 

	10.3.2015
	Vloga za izdajo in pridobitev smernic NUP v roku 30 dni in vloga na MOP za izdajo odločbe glede izdelave CPVO

	17.3.2015
	MOMS izda svoje smernice k aktu

	16.4.2015
	Načrtovalec posreduje prejete smernic na MOMS

	18.5.2015
	Odločba MOP – št. 35409-1/2015/6,  da CPVO ni treba izvesti

	›
	Priprava dopolnjenega osnutka OPPN in usklajevanje s posameznimi nosilci urejanja prostora 

	19.5.2015
	Župan sprejel Sklep z javnim naznanilom glede javne razgrnitve in javne obravnave

	15.6.2015
	V Soboških novinah podana objava glede javne razgrnitve in javne obravnave

	5.6.2015
	Sklep o javni razgrnitvi objavljen v Uradnem listu RS, št. 39/2015

	5.6.2015
	Sklep z javnim naznanilom o javni razgrnitvi objavljen na občinskem spletu in na oglasni deski MOMS

	16.6.– 16.7.
	Javna razgrnitev na sedežu MČ in uprave MOMS  -  najmanj 30 dni

	›
	Poslana vabila svetnikom in medijem

	›
	Objave vabil na javno obravnavo v medijih

	1.7.2015
	Javna obravnava –  velika dvorana MOMS ob 17.00 uri

	›
	Priprava stališč do pripomb

	
	Odbor za urbanizem in urejanje prostora ter gospodarsko infrastrukturo, pred sejo

	
	I. obravnava odloka ter stališč do pripomb, na seji Mestnega sveta

	
	Javna objava stališč do pripomb na spletni strani občine in na oglasni deski MOMS

	
	Pridobitev vseh pozitivnih mnenj na korigiran predlog v roku 30 dni

	
	Odbor za urbanizem in urejanje prostora ter gospodarsko infrastrukturo, pred sejo

	
	II. obravnava predloga predmetnega akta, na seji Mestnega sveta

	
	po sprejetju objava Odloka v Uradnem listu RS in na spletni strani občine


OPIS ZASNOVE

Območje novega OPPN za del enote urejanja prostora SO94 se nahaja na skrajnem jugozahodnem delu izven strnjenega naselja mesta Murska Sobota. Na južni strani je območje omejeno z regionalno cesto I. reda -1396, na severni strani s poslovnim kompleksom Agroservis.

Območje OPPN zajema parcele 4241/4, 4245/4, 4246/4, 4247/6, 4248/6 vse v k.o. Murska Sobota. Na predmetnih parcelah, se bodo lahko poleg osnovnega objekta, ki ima že gradbeno dovoljenja, dogradili še dodatni trgovski objekti.

Z OPPN se bodo izdelala nova urbanistično-arhitektonska določila, ki bodo smiselno in ustrezno postavila pogoje za umestitev objektov ter spremljajočih zunanjih površin, kot so parkirišča, notranje poti in zelenice. V novih objektih se bo izvajala trgovska dejavnost, V OPPN se bo predvidela parcelacija in priključevanje na komunalno infrastrukturo v skladu s pogoji iz smernic posameznih pristojnih služb

Natančnejšo obrazložitev, ki je v prilogi, je podal tudi izdelovalec prostorskega akta OSA arhitekti d.o.o.,
CELOVITA PRESOJA VPLIVOV NA OKOLJE 

Ministrstvo za okolje in prostor, Direktorat za okolje je izdal odločbo št. 35409-1/2015/6 z dne 18.5.2015 s katero se je ugotovilo, da izdelava celovite presoje vplivov na okolje ni potrebna. 

SMERNICE K IZDELAVI PROSTORSKEGA AKTA

V postopku izdelave predmetnega prostorskega akta so bile zaprošene tudi smernice vseh pristojnih služb oz. nosilcev urejanja prostora (NUP), kot je bilo določeno v Sklepu o pričetku izdelave tega akta. Smernice s podanimi pogoji so v pripravljenem gradivu upoštevani. 
OBSEG GRADIVA ZA JAVNO RAZGRNITEV
· Sklep z javnim naznanilom o javni razgrnitvi osnutka občinskega podrobnega prostorskega načrta za trgovino HOFER ob Kroški ulici v Murski Soboti, (Uradnem listu RS, št. 39/2015);
· Osnutek odloka o občinskem podrobnem prostorskem načrtu za trgovino HOFER ob Kroški ulici v Murski Soboti 

· Obrazložitev Mestne uprave MOMS – postopki izdelave akta;

· Obrazložitev prostorskega načrtovalca – povzetek za javnost;
GRAFIČNO GRADIVO:
· zazidalna situacija s funkcionalno oblikovalskimi pogoji

· zbirni načrt komunalnih vodov in priključkov

· prikaz območja na letalskem posnetku

Pripravili:

Oddelek za infrastrukturo, okolje in prostor ter gospodarske javne službe, Mestna občina Murska Sobota 
ter izdelovalec akta OSA arhitekti d.o.o., Strma ulica 13, 2000 Maribor

